Neuvoston päätöslauselma, annettu 19 päivänä joulukuuta 2002, interaktiivisten medioiden sisällöstä Euroopassa



Virallinen lehti nro C 013 , 18/01/2003 s. 0008 - 0009



Neuvoston päätöslauselma, annettu 19 päivänä joulukuuta 2002, interaktiivisten medioiden sisällöstä Euroopassa (2003/C 13/04) EUROOPAN UNIONIN NEUVOSTO, joka 1. TOTEAA, että erityisesti nuoremmat sukupolvet, joiden arkeen, elämäntilanteeseen ja koulutukseen tietokoneet, Internet ja matkaviestintäpalvelut vaikuttavat yhä enemmän, käyttävät laajasti interaktiivisia medioita; 2. TOTEAA, että tietoyhteiskunnan edellyttämät taidot ovat muuttumassa tiedon passiivisesta vastaanottamisesta tiedon aktiiviseksi etsimiseksi ja ongelmanratkaisuksi; 3. TOTEAA, että interaktiivisilla medioilla voi olla tärkeä osa itsensä kehittämisessä, julkisen ja yksityisen sektorin innovoinnissa sekä kulttuurisessa monimuotoisuudessa. Euroopan kulttuurinen ja kielellinen monimuotoisuus voi ja sen tulisi näkyä tulevaisuuden interaktiivisten medioiden sisällössä, mikä tukee kulttuurien jatkuvaa kehittymistä Euroopassa; 4. TOTEAA, että interaktiivisten medioiden luova sisältö muodostaa tärkeän ja kasvavan markkina-alueen sekä Euroopassa että koko maailmassa; 5. PALAUTTAA MIELEEN Eurooppa-neuvoston Lissabonissa 23. ja 24. maaliskuuta 2000 asettaman strategisen tavoitteen, jonka mukaan Euroopan unionista on "tultava maailman kilpailukykyisin ja dynaamisin tietoon perustuva talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta"; 6. PALAUTTAA MIELEEN, että neuvosto on useaan otteeseen painottanut luovan teollisuuden merkitystä; viimeksi kulttuurialan eurooppalaista yhteistyötä koskevasta uudesta työsuunnitelmasta 25. kesäkuuta 2002 annetun päätöslauselman(1) ensisijaisiin alueisiin kuuluvat yhteisön kulttuuriteollisuuden ja luovan teollisuuden kehittäminen ja henkilöiden ja teosten liikkuvuuden kehittäminen ja edistäminen kulttuurialalla; 7. PANEE TYYTYVÄISENÄ MERKILLE yhteisössä ja jäsenvaltioissa jo meneillään olevat asiaan liittyvät tutkimukset ja toimet; 8. KOROSTAA PITÄVÄNSÄ TÄRKEÄNÄ osaamisyhteiskunnan sekä kulttuuriteollisuuden ja luovan teollisuuden kehittämisen kannalta, että varmistetaan uusien medioiden sisällön laatu sovittamalla yhteen taiteellinen vapaus, luovuus, innovointi sekä kulttuurinen ja kielellinen monimuotoisuus. Tämä on kulttuuri- ja audiovisuaalialan politiikalle asetettu haaste, joka liittyy myös teollisuuspoliittiseen tavoitteeseen edistää innovointia ja varmistaa eurooppalaisille liikeyrityksille kohtuullinen osuus interaktiivisten medioiden sisällöntuotannon markkinoista; 9. KOROSTAA PITÄVÄNSÄ TÄRKEÄNÄ kuluttajansuojaa ja nuorison suojelua tässä yhteydessä sekä tarvetta edistää kaikkien kansalaisten mahdollisuuksia käyttää interaktiivisia medioita; 10. KATSOO, että koska sisällöntuotanto interaktiivisiin medioihin on kasvava ala, jolla on laajalle ulottuvia kulttuurisia ja viestintäpoliittisia näkymiä mutta joka on investointien ja tulojen kannalta vielä paljolti alkuvaiheessa, sekä julkisella että yksityisellä sektorilla on tarpeen panostaa nykyistä enemmän tällaiseen sisältöön uutena kulttuurisena, audiovisuaalisena ja liiketoimintailmiönä; 11. ON TIETOINEN siitä, että sisältöä interaktiivisiin medioihin tuottavalla eurooppalaisella teollisuudella on laajat kehitysmahdollisuudet, että se käsittää suurelta osin pieniä ja keskisuuria yrityksiä ja että se tarvitsee rahoitusta mahdollisuuksiensa tukemiseksi; 12. ON TIETOINEN siitä, että julkisen yleisradiotoiminnan harjoittajilla on tärkeä tehtävä interaktiivisen mediasisällön kehittämisessä; 13. KATSOO, että kulttuurisen monimuotoisuuden ja yhtenäisten ja yhdennettyjen eurooppalaisten interaktiivisen kulttuurisisällön markkinoiden yhdistämiseksi olisi hyvä keskittyä muun muassa seuraaviin asioihin: - puitteet eurooppalaisille, rajat ylittäville ammattilaisverkostoille, jotka osallistuisivat onnistuneista hankkeista tiedottamiseen, kokemusten vaihtoon ja osaamisen kehittämiseen interaktiivisten medioiden sisältöä tuottavan teollisuuden piirissä Euroopassa, - rahoituksen saatavuus ja riittävyys luovan interaktiivisen mediasisällön kehittämiseen eurooppalaisten interaktiivisen mediasisällön tuottajien markkina-aseman vahvistamiseksi, - eurooppalaisen interaktiivisen mediasisällön jakelu ja markkinointi. 14. PYYTÄÄ jäsenvaltioita ja komissiota niiden toimivallan mukaisesti - keräämään tietoa ja kokemuksia sekä valvomaan interaktiivisten medioiden sisällöntuotannon kehitystä, - harkitsemaan, onko kansallisten kokemusten ja toimien perusteella tarvetta tehdä aloitteita interaktiivisen mediasisällön kulttuurisia, taloudellisia ja sosiaalisia ulottuvuuksia koskevien hyvien käytäntöjen vaihtamiseksi, - tarkastelemaan, miten interaktiivisiin medioihin sisältöä tuottava teollisuus voisi hyötyä lisääntyneistä verkottumismahdollisuuksista osaamisen kehittämiseksi, - miettimään, asettaako interaktiivinen mediasisältö erityishaasteita kehitystä, jakelua ja markkinointia koskeville nykyisille kansallisille tai yhteisön toimille, - harkitsemaan, miten interaktiivisten medioiden sisältöä olisi käytettävä Euroopan kulttuurisen ja kielellisen monimuotoisuuden edistämiseksi ja levittämiseksi, - harkitsemaan, miten kuluttajien ja erityisesti nuorten edut olisi otettava huomioon. 15. PYYTÄÄ komissiota tarkastelemaan niitä kulttuuriin, kieleen ja talouteen liittyviä haasteita, joita interaktiivinen mediasisältö Euroopan tasolla luo, ja arvioimaan, tarvitaanko mukautettuja, täydentäviä tai uusia yhteisön toimia kulttuurisen monimuotoisuuden ja alan taloudellisen kehityksen turvaamiseksi. (1) EYVL C 162, 6.7.2002, s. 5.